کرونا وائرس کا مقابلہ کرنے والی قومی کمیٹی کو میڈیکل اور غیرمیڈیکل امداد اور سامان فراہم

کرامت رضوی فاؤنڈیشن کے ڈائریکٹر نے کہا ہے کہ آستان قدس رضوی کی جانب سے کرونا وائرس کا مقابلہ کرنے والی قومی کمیٹی کو میڈیکل اور غیرمیڈیکل امداد اور سامان فراہم کیا جارہا ہے ۔

خبر کا کوڈ: ۴۴۲۳۱۰

تاریخ: ۱۵ خرداد ۲۰۲۰ - ۲۳:۲۴

رسا نیوز ایجنسی کی رپورٹ کے مطابق کرامت رضوی فاؤنڈیشن کے ڈائریکٹر محمد حسین استاد آقا نے بتایا کہ صوبہ گیلان،تہران اور قم میں حفظان صحت کے میدان میں اعزازی رضاکار کے زیرعنوان ایک مہم شروع کی گئی ہے جس کے دوران سات طرح کی خدمات فراہم کی جائيں گي۔

اس مہم کی تفصیلات بتاتے ہوئے انہوں نے کہا کہ مریضوں کی خدمت،ہسپتال کے عملے کے لئے لباس کی سلائی،شہریوں کو ٹیلیفون کے ذریعہ مشورے دینا،طبی عملے کی خدمت کرنا، شہر میں جراثیم کش محلول کا چھڑکاؤ، صحت یاب ہونے والے مریضوں کے لئے عارضی رہائش کا انتظام اور نقد عطیات کی فراہمی ؛ یہ سات مفت خدمات اس منصوبے اور مہم میں شامل ہیں۔

کرامت رضوی فاؤنڈیشن کے ڈائریکٹر نے مزید کہا کہ اب تک فقط تہران سے ۱۵۰۰ افراد نے اعزازی خدمت کے لئے اس مہم میں اپنا نام درج کرایا ہے ۔ انہوں نے کہا کہ ہمارا ارادہ ہے کہ تہران کے دس ایسے ہسپتالوں میں جن میں کورونا سے متاثر مریضوں کی دیکھ بھال کی جا رہی ہے انہیں یہ سات خدمات فراہم کی جائیں۔

استاد آقا نے بتایا کہ ۴۲۰ ڈاکٹرز روزانہ چار گھنٹے ٹیلیفونی سیسٹم ۴۰۳۰ ٹیلی فون لائن کے ذریعہ ایرانی شہریوں کو کورونا وائرس سے بچنے کے بارے میں مفت مشورے دیتے ہیں۔

انہوں نے بتایا کہ آستان قدس رضوی کے متولی کے حکم پر ملک کے تمام ہسپتالوں میں حضرت امام علی رضا علیہ السلام کے حرم مطہر کے خادم جائیں گے جوہسپتال سے حرم مطہر کی ورچوئل زیارت کروانے کا انتظام کریں گے اور اس دن ہسپتال کے عملے اور تمام مریضوں کو حرم مطہر رضوی کا متبرک کھانا بھی دیں گے۔